पार्टी मुझे संगठन का काम सौंपे; बहन सुप्रिया बोलीं- दादा की हर इच्छा पूरी हो
Sharad Pawar NCP Party Vs Ajit Pawar; Appeal to Relief from Opposition Responsibility in Maharashtra Vidhan Sabha.  अजित ने बुधवार को पार्टी नेतृत्व से अपील की थी कि उन्हें महाराष्ट्र विधानसभा में विपक्ष के नेता की जिम्मेदारी से मुक्त किया जाए
शरद पवार के भतीजे अजित पवार ने महाराष्ट्र में विपक्ष के नेता का पद छोड़ने की इच्छा जताई है। अजित ने बुधवार को पार्टी नेतृत्व से अपील की थी कि उन्हें महाराष्ट्र विधानसभा में विपक्ष के नेता की जिम्मेदारी से मुक्त किया जाए और पार्टी संगठन में कोई भूमिका सौंपी जाए।
इस पर उनकी बहन और पार्टी की सांसद सुप्रिया सुले ने मीडिया से बातचीत में कहा- मैं चाहती हूं कि अजित दादा की हर इच्छा पूरी हो। दादा को संगठन में मौका देना है या नहीं यह संगठनात्मक निर्णय है। मुझे बहुत खुशी है कि दादा संगठन के लिए काम करना चाहते हैं। इससे कार्यकर्ता उत्साहित हैं।
NCP चीफ शरद पवार ने 10 जून को अपनी बेटी और सांसद सुप्रिया सुले और पार्टी महासचिव प्रफुल्ल पटेल को कार्यकारी अध्यक्ष बनाया। इसके बाद अजित पवार की नाराजगी की खबरें आईं। हालांकि, उन्होंने इससे इनकार किया था। शरद पवार ने भी कहा कि अजित पहले से ही विपक्ष के नेता के तौर पर बड़ी जिम्मेदारी निभा रहे हैं। वे राज्य देखेंगे।
लोग कहते हैं मैं विपक्ष के नेता जैसा काम नहीं करता
अजित पवार ने महाराष्ट्र में विपक्ष के नेता पद छोड़ने की वजह भी बताई। पवार ने कहा- मुझे कुछ लोगों ने बताया है कि विपक्ष के नेता के तौर पर जिस तरह का मेरा व्यवहार होना चाहिए, वैसा मैं नहीं करता। मैं सरकार के खिलाफ नहीं बोलता।
ऐसा नहीं है। लेकिन फिर भी लोगों को ऐसा लगता है तो मैं यह पद छोड़ने के लिए तैयार हूं। वैसे भी मुझे विपक्ष के नेता के तौर पर काम करने में कोई दिलचस्पी नहीं थी। पार्टी विधायकों की मांग पर ही मैंने यह पद स्वीकार किया था।
मैं पार्टी हाईकमान से अपील करता हूं कि वो मुझे इस पद से मुक्त करे और पार्टी संगठन में काम करने का मौका दे। मैं विश्वास दिलाता हूं कि मैं संगठन में अपना काम पूरी ईमानदारी के साथ करूंगा।
शरद पवार ने पार्टी अध्यक्ष पद छोड़ दिया था, फिर वापस लिया
शरद पवार ने 2 मई को NCP का अध्यक्ष पद छोड़ दिया था। उन्होंने कहा था कि अब नए नेता पार्टी संभालें। तब चर्चा थी कि अजित पवार को पार्टी अध्यक्ष की कुर्सी सौंपी जा सकती है। हालांकि पार्टी के बड़े नेताओं और कार्यकर्ताओं की नाराजगी के बाद शरद पवार ने 4 दिन में ही इस्तीफा वापस ले लिया था।
5 मई को शरद पवार मीडिया के सामने आए और कहा था- मैं पार्टी कार्यकर्ताओं और नेताओं की भावनाओं का अपमान नहीं कर सकता। मैं कोर कमेटी में लिए गए फैसले का सम्मान करता हूं और अपना फैसला वापस लेता हूं। हालांकि, इस प्रेस कॉन्फ्रेंस से अजित पवार दूर रहे थे।
शरद पवार ने संगठन में फेरबदल का इशारा किया था
पवार ने मीडिया से कहा था कि भविष्य में NCP के उत्तराधिकारी को लेकर योजना बनानी होगी। हमें तय करना होगा कि आगे पार्टी की कमान कौन संभालेगा। उन्होंने पार्टी में संगठनात्मक बदलाव पर भी ध्यान देने की बात कही थी। तब इस प्रेस कॉन्फ्रेंस से अजित पवार दूर रहे थे।  
उस समय भी उनकी नाराजगी की चर्चा थी, क्योंकि जब शरद पवार के इस्तीफे के बाद कार्यकर्ताओं की नाराजगी की बात सामने आई तो अजित पवार ने मीडिया से कहा था कि साहेब अपना फैसला नहीं बदलेंगे। कार्यकर्ता अपना विरोध वापस लें।